羅稚川善畫作此贈之
作者：趙文
朝代：宋

paragraphs: 吾觀天地間，一一皆是畫與詩。
渝川有二羅，畫得天地之英奇。
大羅詩名撼湖海，小羅天機勃鬰不得已而水墨之。
摇毫造化已破碎，灑墨元氣爲淋漓。
嗟余老眼得一見，以手捫摸心然疑。
問君自古畫有幾，君今此畫師者誰。
君言我以眼爲手，天地萬物皆吾師。
吾能得其意與理，貌取色相特其皮。
畫成正未知似否，人人有眼誰可欺。
譬之禪宗要透脫，戀戀祖佛寧非癡。
作詩點出未來眼，一掃徐熙與郭熙。